รัฐบาลไทย-ข่าวทำเนียบรัฐบาล-ผู้ว่าการรถไฟแห่งประเทศไทย มอบล้อปีกรถไฟเกียรติยศกิตติมศักดิ์ และเกียรติบัตร
วันอังคารที่ 9 พฤษภาคม 2566
ผู้ว่าการรถไฟแห่งประเทศไทย มอบล้อปีกรถไฟเกียรติยศกิตติมศักดิ์ และเกียรติบัตร
แก่ 8 พนักงานรถไฟ ที่เข้าช่วยเหลือประชาชนที่ตกอยู่ในอันตราย ให้ปลอดภัย
เมื่อวันที่ 8 พ.ค. 66) นายนิรุฒ มณีพันธ์ ผู้ว่า การรถไฟแห่งประเทศไทย (รฟท.) กระทรวงคมนาคม เป็นประธานในพิธีประดับล้อปีกรถไฟเกียรติยศกิตติมศักดิ์ และเกียรติบัตร ให้แก่พนักงานรฟท. สังกัดฝ่ายปฏิบัติการเดินรถ ฝ่ายบริการโดยสาร และฝ่ายการช่างกล รวม 8 ราย เพื่อเป็นการยกย่อง สรรเสริญเชิดชูเกียรติแก่ผู้ปฏิบัติงานที่ทําคุณประโยชน์ ให้การช่วยเหลือผู้โดยสารและผู้ใช้บริการ ที่กําลังตกอยู่ในสถานการณ์เหตุอันตรายถึงชีวิตให้ได้รับความปลอดภัย โดยมีคณะผู้บริหารและพนักงาน รฟท. เข้าร่วมพิธี ณ ห้องปฏิบัติการ ตึกบัญชาการรถไฟรฟท.
นายเอกรัช ศรีอาระยันพงษ์ ผู้อํานวยการศูนย์ประชาสัมพันธ์ รฟท. เปิดเผยว่า ตามที่นายนิรุฒ มณีพันธ์ ผู้ว่ารฟท. ได้ให้ความสําคัญและยกระดับพัฒนาในการให้บริการ เพื่ออํานวยความสะดวกในการเดินทางแก่พี่น้องประชาชนให้เกิดความปลอดภัยสูงสุดนั้น ที่ผ่านมารฟท. ได้มีการฝึกอบรมเชิงปฏิบัติการ เพื่อพัฒนาศักยภาพให้กับพนักงานและลูกจ้าง รฟท. ในการดูแลพี่น้องประชาชน และเตรียมความพร้อมรองรับการเกิดอุบัติเหตุฉุกเฉินอยู่เสมอ จนทําให้พนักงานสามารถนําความรู้ ความสามารถเข้าดูแลช่วยเหลือประชาชน ผู้โดยสาร ให้เกิดความปลอดภัยได้ทันท่วงที จนได้รับการชื่นชม
จากผู้ใช้บริการ ประชาชน และสังคมอย่างกว้างขวาง ดังนั้น เพื่อเป็นการยกย่องเชิดชูเกียรติ แก่ผู้ปฏิบัติหน้าที่ที่ทําคุณประโยชน์ในการช่วยเหลือ ประชาชน ผู้โดยสาร ให้ได้รับความปลอดภัยจากเหตุอันตราย รฟท. จึงได้จัดพิธีประดับล้อปีกรถไฟเกียรติยศกิตติมศักดิ์ และมอบเกียรติบัตร แก่พนักงาน ทั้ง 8 ราย ซึ่งนับได้ว่า ครั้งนี้ เป็นการประดับล้อปีกรถไฟเกียรติยศกิตติมศักดิ์ครั้งแรกในประวัติศาสตร์ของ รฟท. ตามนโยบายผู้ว่ารฟท. ในการสร้างคนดี และยกย่องคนดี ที่รับผิดชอบต่อหน้าที่ สังคม และประเทศชาติ โดยพนักงานทั้ง 8 ราย ประกอบด้วย
ฝ่ายปฏิบัติการเดินรถ
1. นายพสิษฐ์ ธิบูรณ์บุญ ตําแหน่งพนักงานกั้นถนน ฝ่ายปฏิบัติการเดินรถ โดยเมื่อวันที่ 20 กันยายน 2563 ได้เข้าช่วยเหลือผู้โดยสาร ที่อยู่ในระยะกระชั้นชิดขณะขบวนรถเร็วที่ 136 อุบลราชธานี - กรุงเทพ กําลังวิ่งเข้าสู่สถานีศรีขรภูมิ ให้ได้รับความปลอดภัย
2. นายฐิติพงศ์ พิริพล ตําแหน่งนายสถานีผู้แทนงานเดินรถแขวงทุ่งสง ทําหน้าที่นายสถานีบ้านส้อง ฝ่ายปฏิบัติการเดินรถ โดยเมื่อวันที่ 30 เมษายน 2566 ได้ทําการช่วยเหลือหญิงสูงวัยอายุ 75 ปี ซึ่งเป็นผู้บกพร่องทางการได้ยิน ขณะเดินข้ามทางรถไฟในช่วงที่ขบวนรถด่วนที่ 85 สถานีกลางกรุงเทพอภิวัฒน์ - นครศรีธรรมราช กําลังวิ่งเข้าสู่สถานีบ้านส้อง ให้ได้รับความปลอดภัย
ฝ่ายบริการโดยสาร
3. นายนพวงศ์ เสาเวียง ตําแหน่งพนักงานห้ามล้อ ฝ่ายบริการโดยสาร โดยเมื่อวันที่ 28 เมษายน 2565 ได้ทําการช่วยเหลือด้วยวิธีการปั๊มหัวใจ (CPR) แก่ผู้โดยสารที่มีอาการหมดสติและภาวะหัวใจหยุดเต้นเฉียบพลัน ขณะเดินทางกับขบวนรถด่วนพิเศษที่ 86 นครศรีธรรมราช - กรุงเทพ จนได้รับความปลอดภัย
4. นายพีระพงษ์ ทองศิริ ตําแหน่งพนักงานการเดินรถ 6 ฝ่ายบริการโดยสาร โดยเมื่อวันที่ 25 มิถุนายน 2565 ได้ทําการช่วยเหลือด้วยวิธีการปั๊มหัวใจ (CPR) แก่ผู้โดยสารชาวต่างชาติที่มีอาการหมดสติและภาวะหัวใจหยุดเต้นเฉียบพลัน ขณะทําพิธีทางศาสนาที่ห้องละหมาดสถานีกรุงเทพ (หัวลําโพง) จนได้รับความปลอดภัย
5. นายสันติ คงทรัพย์ ตําแหน่งพนักงานรักษารถ ฝ่ายบริการโดยสาร โดยเมื่อวันที่ 27 กันยายน 2565 ได้ทําการช่วยเหลือด้วยวิธีการปั๊มหัวใจ (CPR) ให้แก่ผู้โดยสารชาวต่างชาติ ซึ่งมีอาการหมดสติและภาวะหัวใจหยุดเต้นเฉียบพลัน ขณะเดินทางกับขบวนรถธรรมดาที่ 258 น้ําตก - ธนบุรี จนได้รับความปลอดภัย
ฝ่ายการช่างกล
6. นายณพลเดช รั่นแผ้ว ตําแหน่งพนักงานขับรถ ฝ่ายการช่างกล โดยเมื่อวันที่ 25 กันยายน 2565 ได้ทําการช่วยเหลือชายสูงอายุลักษณะคล้ายคนหูตึง มีอาการหลงลืม ซึ่งยืนกีดขวางบนทางรถไฟ ขณะขบวนรถเร็วที่ 168 กันตัง - กรุงเทพ กําลังทําขบวนอยู่ระหว่างสถานีกันตัง – ตรัง โดยพนักงานขับรถได้ชะลอความเร็วพร้อมกับเปิดหวีดสัญญาณส่งเสียงเตือน ก่อนที่จะทําการหยุดขบวนรถ และช่วยเหลือออกจากทางรถไฟได้อย่างปลอดภัย
7. นายบัญชา จารุพันธ์ ตําแหน่งผู้ช่วยพนักงานขับรถ ฝ่ายการช่างกล โดยเมื่อวันที่ 25 กันยายน 2565 ได้ทําการช่วยเหลือชายสูงอายุลักษณะมีอาการหลงลืม ซึ่งยืนกีดขวางบนทางรถไฟ ขณะขบวนรถเร็วที่ 168 กันตัง - กรุงเทพ กําลังทําขบวนระหว่างสถานีกันตัง - ตรัง โดยพนักงานได้ชะลอความเร็วพร้อมกับเปิดหวีดสัญญาณส่งเสียงเตือน ก่อนที่จะทําการหยุดขบวนรถ และช่วยเหลือนําชายคนดังกล่าวออกจากทางรถไฟได้อย่างปลอดภัย
8 นายกฤษฎา บรรดาศักดิ์ ตําแหน่งพนักงานขับรถ 6 ฝ่ายการช่างกล โดยเมื่อวันที่ 21 มีนาคม 2566 ได้ทําการช่วยเหลือชายที่ยืนกีดขวางบนทางรถไฟ ขณะขบวนรถท้องถิ่นที่ 451 นครศรีธรรมราช - สุไหงโกลก กําลังทําขบวนรถระหว่างสถานีช้างให้ - คลองทราย โดยพนักงานขับรถได้ชะลอความเร็ว พร้อมกับเปิดหวีดสัญญาณส่งเสียงเตือนเป็นระยะ ก่อนที่จะทําการหยุดขบวนรถ และช่วยเหลือออกจากทางรถไฟได้อย่างปลอดภัย
นอกจากนี้ พลตํารวจเอก ต่อศักดิ์ สุขวิมล รองผู้บัญชาการตํารวจแห่งชาติ ได้มอบให้ พล.ต.ต.อํานาจ ไตรพจน์ รองผู้บัญชาการตํารวจสืบสวนสอบสวนอาชญากรรมทางเทคโนโลยี เป็นผู้แทน มอบโล่เชิดชูเกียรติและรางวัลให้กับนายฐิติพงศ์ พิริพล นายสถานีผู้แทนงานเดินรถแขวงทุ่งสง ทําหน้าที่นายสถานีบ้านส้องฝ่ายปฏิบัติการเดินรถ เพื่อเป็นเกียรติประวัติที่ได้ทําคุณประโยชน์ในการช่วยเหลือประชาชนได้อย่างปลอดภัย
ทั้งนี้ ผู้ว่ารฟท. ได้กล่าวขอบคุณและยกย่องชมเชยพนักงาน รวมทั้งเจ้าหน้าที่อื่น ๆ ที่มีส่วนเกี่ยวข้องในการปฏิบัติหน้าที่ ดูแลประชาชน ผู้โดยสาร ได้อย่างมีสติ ท่ามกลางสถานการณ์นาทีวิกฤตฉุกเฉินได้เป็นอย่างดี ซึ่งถือเป็นบุคคลต้นแบบที่ทําคุณประโยชน์ให้เกิดขึ้นต่อสังคมส่วนรวม ซึ่งนอกจากจะได้รับคําชื่นชมและสร้างความประทับใจแก่ผู้ใช้บริการแล้ว ยังเป็นการสร้างภาพลักษณ์ที่ดีให้เกิดขึ้นกับรฟท. และประเทศชาติ ซึ่งถือเป็นแบบอย่างที่ดีให้กับพนักงานรถไฟทุกคนในการปฏิบัติหน้าที่ต่อไป